R5dwMg/zh-wiki-yue-long huggingface dataset:
丹拿珍寶推出初期係30呎長，丹拿1966年推出33呎長單層版珍寶，再喺1968年推出36呎長單層版同埋雙層版珍寶。36呎雙層版珍寶嘅底盤設計係源自丹拿Roadliner單層巴士，佢嘅引擎係打直擺喺車尾偏右位置，同其他珍寶好唔同。
丹拿亦有為英國市場出特別設計嘅丹拿珍寶。Walsall Corporation喺1960年代初接收咗一架短前輪跨嘅丹拿珍寶，車門擺喺前軸後面。之後Walsall Corporation同埋SHMD接收短前輪跨嘅丹拿珍寶，不過前輪跨長番啲，兼且有一隻窄車門擺喺前輪跨上面。
不過呢啲珍寶DM/DMS壞車率高，一人控制嘅效率亦唔及有售票員嘅車。結果自1979年起，倫敦運輸局就開始淘汰DMS，其中多架巴士透過Ensignbus公司轉售至倫敦以外以及海外嘅巴士公司。最後一架DMS巴士喺1993年退出載客服務。
香港嘅中華巴士喺1972年引入一架30呎丹拿珍寶嚟試，之前喺1973至1979年引入305架33呎丹拿珍寶同埋30架30呎丹拿珍寶。中巴做宣傳嗰時以「珍寶」嚟形容旗下33呎丹拿珍寶嘅載客量，因此丹拿Fleetline普遍俾人叫做珍寶。
1980年代尾至1990年代中，有多架喺香港退役嘅丹拿珍寶俾人運咗上中國大陸，喺多個城市繼續行，直到1997至2001年左右。而喺1990年代尾，增城嘅穗景客車有限公司將幾十架丹拿珍寶改裝同埋換新車身，成為星王ZA6100D，又叫「巨鷹珍寶」。
勝利二型巴士設計係源自利蘭旗下嘅佳牌勝利J型。喺1970年代中，南非嘅Bus Bodies  Limited將多架勝利J型改裝成雙層巴士規格兼自己嵌埋車身，供應當地市場，而香港嘅九龍巴士亦因為想要返前置引擎雙層巴士，而喺1976年引入4架嚟試。
至於架勝利二型冷氣客車就喺1981年付運，配亞歷山大KB車身，冷氣機係由另一副擺喺車尾嘅引擎行，而主引擎嘅油缸就由左尾轆嘅後面移咗去前面。不過架車嘅冷氣被認為係唔可靠，最終副冷氣機喺1983年拆走咗，改為冇冷氣嘅客車。
之後九巴再分兩批訂125架同埋65架勝利二型，佢哋嘅亞歷山大KB車身上有一啲改良，喺1980至1981年出。至於最後一批共200架勝利二型嘅引擎入水位就由車頭移入擋風玻璃後面嘅車廂，而個亞歷山大KB車身再有一啲改良，其中198架喺1981至1983年出，另外兩架喺嵌完車身之後賣咗畀新大嶼山巴士。
自1980年代開始，一直有啲勝利二型提早自九巴車隊退役，當中有啲係因為燒咗或者喺交通意外撞毀而退役，亦有啲係賣咗畀新大嶼山巴士。至於大規模嘅退役潮就喺1995年開始，最後幾架喺1998年3月31號退役。
中華巴士喺1979年有一架配亞歷山大CB車身嘅勝利二型投入服務。之後中巴喺1980至1981年引入多146架配亞歷山大CB車身嘅勝利二型，其中兩架係因為利蘭出唔到一架11米利蘭泰坦而出現嘅。然後中巴喺1982年引入多20架勝利二型，但改配都普金屬部分車身。
中巴有4架勝利二型喺1990年代因為燒咗或者喺交通意外撞毀而提早退役，其中一架本來係改做工程車，但改裝工程最終被中止，後來副底盤捐咗畀香港專業教育學院李惠利分校。而其餘嘅163架勝利二型喺1998年9月1號中巴專營權完咗之後賣咗畀新世界第一巴士，之後呢啲前中巴勝利二型就一路俾新巴士取代，最後幾架喺2000年8月31號退役，其中一架喺當日用作告別遊河。
新大嶼山巴士喺1977年試過一架中巴嘅佳牌阿拉伯五型雙層巴士之後，喺1980年引入兩架配亞歷山大LB車身嘅勝利二型，之後喺1981年引入4架配亞歷山大CB車身嘅勝利二型。1982年新大嶼山巴士喺九巴買兩架啱啱嵌完亞歷山大KB車身嘅勝利二型。
1993年，新大嶼山巴士將其中10架勝利二型賣畀城巴，用嚟行城巴喺1993年9月1號接辦嘅前中巴路線。而新大嶼山巴士剩低嗰5架勝利二型喺1995年已經退役，之後一直擺喺梅窩，去到2001年已經全部拆晒。
香港九龍巴士喺1977至1978年間接收咗4個喝采型巴士底盤，佢哋配九巴自己整嘅車身。之後九巴喺1979至1981年出咗209架配亞歷山大KB車身嘅普通版喝采型巴士，再喺1981至1982年間出咗150架配都普金屬部分車身嘅普通版喝采型巴士。
九龍巴士喺1980年接收咗一架喝采型冷氣客車，配亞歷山大KB車身，冷氣機係由另一副擺喺車尾嘅引擎行，而主引擎嘅油缸就由左尾轆後面移咗去右尾轆前面。不過架車嘅冷氣被認為係唔可靠，最終副冷氣機喺1983年拆走咗，改為冇冷氣嘅客車。
都城嘉慕威曼係喺1932年由West Midlands嘅都城嘉慕嘅巴士車身生產部同埋Addlestone嘅Weymann Motor Bodies組成。兩間廠一直為英國同埋海外市場出巴士車身，1963年Weymann俾都城嘉慕收購，1966年Weymann間廠就執咗。
1969年都城嘉慕威曼同瑞典嘅Scania合作為英國市場出巴士，由Scania整底架，都城嘉慕威曼出車身，呢個關係一直維持到1978年。1977年，都城嘉慕威曼出埋巴士底盤，此後都城嘉慕威曼巴士嘅底盤同埋車身大多係由自己一手包辦。
1989年，都城嘉慕威曼嘅母公司Laird Group放棄都城嘉慕威曼業務，旗下嘅都城騎士巴士設計賣咗畀Optare，都城巴士設計賣咗畀Optare同埋DAF，而Metrocab的士設計就賣咗畀Reliant。
三款獵鷹嘅引擎都係打直擺喺車尾，Falcon V係用Perkins V8或者平治引擎，而Falcon H同埋Falcon HC就係用吉拿6HLXB或者6HLXCT引擎。三款車都係用Voith DIWA自動波箱。
Falcon V可以整成客車或者雙層巴士。英國National Bus Company喺1982至1983年引入咗10架Falcon V客車去行National Express長途線，不過丹尼士車廠唔夠時間同佢哋做測試，因此呢啲獵鷹客車並唔可靠，兼且喺National Express線行咗唔係好耐。
至於Falcon H同埋Falcon HC通常都係整成單層城市巴士。呢款獵鷹有幾間英國嘅市營巴士公司買，去到1990年代亦有幾間British Bus Group旗下公司買。另外香港嘅九龍巴士喺1985至1986年引入20架Falcon HC冷氣客車，佢哋係唯一一批出口嘅獵鷹，用一副吉拿6HLXCT引擎嚟行車同埋行冷氣，配都普金屬部分車身，用嚟行啟德機場巴士線。
調景嶺係香港新界近將軍澳一個近照鏡灣嘅山區，對住個大港將軍澳。因為要起將軍澳新市鎮，個灣填晒海變咗做住宅區，家下山同填地都喺呢個新市市鎮東南邊位。調景嶺因為響國共內戰後係國民黨餘部走難來香港，住響呢度寮屋區出名。
調景嶺呢個名其實係原自照境灣，而呢個灣西南面有座山叫做照鏡灣山。照境灣個形好似一個闊口袋咁，而住響水上嘅蜑家人見佢風平浪靜，好似塊鏡咁照得人，就叫佢做照境灣。照境灣英文寫係叫Tiu Keng Wan，呢個音應該唔係廣東話﹙廣州話）音，好可能係蜑家音。
1899年英國同大清租埋新界，呢度就咁歸入香港管。響呢個時候，有好多西人住響香港，亦都好多華人轉食麪包，咁就好需要麪粉。咁加拿大人Alfred Herbert Rennie就睇準呢個機會，想響香港發展呢門麪粉廠生意，佢就同當時香港名人摩地同遮打夾份開間Hong Kong Milling Company。
而香港政府見呢門生意亦都幫到駐港英軍同全人口所需，尤其係想畀人斷糧都夠全部人四個月食，咁就響呢個灣口北岸，填塊地，畀佢起麪粉廠。響當時地圖睇，呢塊地響1905年已經填好，塊地有435頃。呢間廠好先進，電器化廠房，有碼頭設施，有員工宿舍。
響1908年嘅年鑑裏面有講，佢可以一個月用6000噸小麥生產8000袋優質麪粉。自始呢塊地就響地圖上面英文寫做Rennie's Mill或者Rennie's Flour Mill，即係Rennie嘅麪粉廠咁解。
之後個灣叫做吊頸灣，原因係照境灣個英文寫做Tiu Keng Wan，譯返做廣東話就叫吊頸灣。而咁啱麪粉廠老闆係自殺，民間就誤會佢係吊頸自殺。後尾國民黨人搬到呢個灣，就住晒響灣邊山區，所以就叫呢度叫做吊頸嶺。
富豪B6喺1991年亮相，當時佢係叫做富豪B6R。同佢嘅主要對手丹尼士飛鏢一樣，富豪B6副引擎係打直噉擺喺車尾，不過個水箱就擺喺引擎左邊。而富豪B6LE就喺1995年推出，佢喺尾軸前面嘅車陣改咗設計，令架車由車頭門位去到尾軸前面一級都冇，而尾軸上面嘅地台就升高咗。
低地台巴士可以係成架車嘅車廂都係低地台，即係喺車廂由頭行到尾都冇梯級，亦有啲只係得車廂前部分係低地台，差唔多到車尾位置有梯級，而梯級後面嘅地台就升高咗。引擎擺位方面，唔少低地台巴士嘅引擎都擺喺巴士後面，但有啲巴士製造商研製出引擎擺喺車軸之間而偏向左邊嘅低地台巴士。
丹尼士飛鏢喺1988年亮相，而佢嘅低地台版丹尼士飛鏢SLF就喺1995年推出，並喺1998年取代非低地台嘅丹尼士飛鏢。丹尼士車廠喺2001年正式併入TransBus International之後，飛鏢SLF就改由TransBus出，由2004年起，飛鏢SLF改由亞歷山大丹尼士出。
至於丹尼士飛鏢SLF就係由丹尼士飛鏢發展而成，不過底盤前部分改咗設計，令車頭至到尾軸前面嘅地台進一步降低，兼且全面採用氣墊懸掛，前軸嘅避震可以由司機調校升降。巴士闊度亦加長至大概2.4米。飛鏢SLF初時有9.
機械配搭方面，丹尼士飛鏢同埋初期嘅飛鏢SLF可以配康明斯B系引擎同埋Allison AT545自動波。後來飛鏢SLF加入更多嘅波箱選擇，包括Eaton棍波、Allison World Series B300R同埋Voith。
去到2001年，飛鏢SLF全面改配康明斯ISBe四汽缸或六汽缸引擎，而Allison AT545亦俾Allison 2000自動波取代。2006年，更有啲飛鏢SLF係配康明斯ISBe歐盟四型引擎。另外，有啲丹尼士飛鏢/飛鏢SLF係配天然氣引擎。
1980年代小巴喺英國受到歡迎，之後巴士公司開始想要載得比小巴多人嘅巴士，丹尼士飛鏢嘅出現正迎合巴士公司呢個需求。喺丹尼士飛鏢最初係得都普嘅Dartline車身可以用，後來都普Dartline設計賣咗畀Carlyle，之後再輾轉賣咗畀Marshall，另外亦有更多巴士車身生產商同丹尼士飛鏢出車身，型號包括Wadham StringerPortsdown、Wright Handybus、Reeve Burgess Pointer、東蘭開夏EL2000、亞歷山大Dash、Northern Counties Paladin、UVG Urbanstar等等。
丹尼士飛鏢SLF推出之後，喺英國亦係受到歡迎，繼續有多間大小規模嘅巴士公司買。重有好多巴士車身生產商同丹尼士飛鏢SLF出車身，型號包括Plaxton Pointer、Wright Crusader、Marshall Capital、東蘭開夏Spryte/Myllennium、亞歷山大ALX200、UVG Urbanstar、Caetano Nimbus/Slimbus、MCV Evolution等等。
Megashuttle嘅設計係屬於15米四軸雙層客車Megaliner嘅巴士版。佢嘅引擎係打橫擺喺車尾，近車頭嘅兩條軸係用嚟轉彎，近車尾嘅第三車軸係驅動軸，而第四車軸就係用嚟輔助轉彎。架車嘅動力傳送經過特別設計，驅動軸亦可以作輔助轉彎。
Megashuttle喺1998年宣告停產之前，一共出咗14架，全部賣畀德國本土嘅公司。喺1997年其中一架Megashuttle以樣辦車形式去咗香港，並先後畀九巴同埋城巴試，不過香港政府唔畀長過12米嘅巴士攞牌，最後架樣辦車喺1999年返咗德國。
丹尼士三叉戟3型係一款由英國丹尼士車廠出嘅三軸低地台雙層巴士，亦係丹尼士嘅第一款低地台雙層巴士，喺1996年推出。佢取代咗丹尼士巨龍/禿鷹雙層巴士。丹尼士車廠喺2001年正式併入TransBus International之後，三叉戟3型就改由TransBus出。
第一架三叉戟3型樣辦車喺1996年被送去亞歷山大車身公司嵌咗一個有R型車頭設計嘅車身，而車身其餘部分就係ALX500嘅設計。呢架車俾丹尼士車廠留起作車型發展用途。2005年，架車改咗做開頂兼封咗前門，成為英國太陽報嘅宣傳車。
而第二架樣辦車亦係配亞歷山大ALX500樣辦車身，喺1997年5月運到香港，成為香港第一架低地台雙層巴士。之後架巴士俾人油成香檳色、貼埋顯示車廂地台嘅紅線同埋幾個人仔嘅貼紙，以宣傳佢嘅「超低地台」設計。
1998至1999年，九巴引入186架12米丹尼士三叉戟3型巴士，116架配亞歷山大ALX500車身，70架配都普金屬部分DM5000車身。之後喺1999至2000年間引入50架配都普金屬部分DM5000車身嘅10.
到咗2000年，九巴引入多110架配都普金屬部分DM5000車身同埋電子路線牌嘅12米三叉戟3型巴士。2001年九巴引入多50架10.6米三叉戟3型巴士，不過係配改良型亞歷山大ALX500車身，其中兩架特別改配歐盟三型引擎同埋油咗漸變嘅車身色彩。
2002年，九巴引入50架配改良型亞歷山大ALX500車身同埋歐盟三型引擎嘅10.6米三叉戟3型巴士。同年九巴訂咗100架配同款車身嘅12米三叉戟3型巴士，不過後來改為淨係要80架，批車喺2002至2003年出。
由於車齡關係，九巴嘅丹尼士三叉戟3型巴士喺2015至2021年逐步被淘汰。當中有幾架前龍運嘅巴士做咗幾年訓練巴士，亦有兩架前龍運嘅巴士改成開篷巴士之後轉咗畀同集團嘅陽光巴士，另外有3架歐盟三型引擎12米三叉戟3型巴士都一樣轉咗畀陽光巴士。
後來由於車隊過剩，龍運巴士自1999年起陸續將其中20架三叉戟3型巴士租咗畀九巴，其中14架喺2002年賣咗畀九巴，而其餘6架喺2005年或之前返咗龍運巴士。2010至2015年，龍運再有103架丹尼士三叉戟3型巴士賣咗畀九巴，另外有兩架丹尼士三叉戟3型喺2010同埋2011年撞車而提早退役。
城巴喺1997至1998年引入61架12米丹尼士三叉戟3型客車，用嚟行機場線，11架配亞歷山大ALX500車身，50架配都普金屬部分DM5000車身。另外又喺1998至1999年引入60架配都普金屬部分DM5000車身嘅12米三叉戟3型半客車同埋40架配都普金屬部分DM5000車身嘅12米三叉戟3型巴士。
新世界第一巴士喺1998年投得中巴88條線之後，就決定喺2000年8月31號前引入合共500架新嘅「特低地台」巴士去取代喺中巴買返嚟嘅冇冷氣巴士。第一批278架巴士之中有202架係12米丹尼士三叉戟3型巴士，160架配亞歷山大ALX500車身，42架配都普金屬部分DM5000車身。
2015至2020年，新巴嘅丹尼士三叉戟3型巴士亦因車齡關係而被淘汰。有一架喺2015年嘅12米巴士喺退役之後做咗幾年訓練巴士。2018年開始，新巴安排一啲配歐盟三型引擎嘅三叉戟3型巴士去城巴非專利部或者做訓練巴士，去取代俾政府強制退役嘅歐盟二型引擎巴士，直到2020至2021年冇得再續牌而退役。
九廣鐵路公司喺2000年引入22架11.3米版丹尼士三叉戟3型巴士，配改良型亞歷山大ALX500車身，服務新界西北，其後喺2004年底至2005年期間從自新巴買入47架10.6米版同埋6架11.3米版三叉戟3型巴士，以取代旗下嘅都城嘉慕威曼都城巴士，行接駁東鐵或者西鐵嘅路線。
兩鐵合併後九鐵公司將巴士租畀港鐵公司，行西鐵綫嘅港鐵巴士同埋東鐵綫嘅港鐵接駁巴士。2009年底開始，原本行港鐵接駁巴士線嘅三叉戟3型巴士全部改行港鐵巴士線。港鐵嘅三叉戟3型巴士喺2015至2017年退役。
新加坡巴士公司早喺1998年訂咗20架配都普金屬部分DM5000車身嘅三叉戟3型巴士，但由於丹尼士車廠要應付來自香港嘅大量訂單，因此底盤延遲至1999年底至開始陸續出廠。全部20架巴士喺2001年投入服務，2018年退役。
屯門公路係九號幹綫一部份。因為起嗰陣技術太難兼要慳皮，所以設計唔夠好，因此多嚴重交通意外同埋成日塞車，佢平均兩日就有一次事故，而每次事故平均會令到交通受阻三十分鐘，其中一次更加長達四個半鐘。而因此佢亦因為咁而出晒名。
2003年7月10號朝早6點15分，一架載咗40名乘客嘅Neoplan Centroliner雙層冷氣巴士行緊九巴265M線開去天恆邨，由麗瑤邨開出嗰日頭班車，去到朝早6點半左右，巴士駛至屯門公路汀九段橋面時，喺快線有一架客貨車突然切入中線，使正喺中線嘅一架貨櫃拖架被迫轉入慢線閃避，貨櫃拖架繼而撞向行緊慢線的嘅雙層九巴，巴士車尾泵把被扯甩，巴士然後撞斷高架橋嘅護欄。
雖然巴士部份車頭懸空出高架橋後稍為停低，然而，大概90秒後全車突然衝前跌落35米下嘅汀九村山坡翻側。事後，巴士車頭車尾損毀最嚴重，多名乘客被拋出車外或被壓喺殘骸之下，有目擊嘅汀九村村民形容現場情況「似空難多過車禍」。
事發後政府成立「屯門公路交通事故獨立專家小組」調查屯門公路嘅安全性，同年12月5號發表嘅報告指出屯門公路有啲地方未達現行標準，但基本上條路係安全，出事地點設計並冇唔妥。專家小組報告內指出，1970年代設計、1983年落成嘅屯門公路好多地方未達到事發時嘅道路安全標準，包括部份路段嘅最高坡度高出近一倍、彎位太急、行車線闊度比標準窄、路肩只得1.
事後，涉案貨櫃車司機李秋榮被控危險駕駛罪，2005年7月29號，區域法院判佢危險駕駛導致他人死亡罪名成立，入獄18個月、罰款13,500元，及停牌2年。李秋榮不服裁決提出上訴，於2006年2月20號，高等法院上訴庭三名法官一致裁定，由於原審法院忽略咗部分重要法律觀點，判李秋榮上訴得直，改判較輕嘅不小心駕駛罪，判監5個月。
由於條罪最高刑罰係監禁6個月，而李秋榮已經坐咗7個月監，所以即時獲釋，但停牌刑罰冇變。法官並強調，雖然被告嘅罪行造成嚴重後果，但唔代表被告嘅罪責特別嚴重。唔少傷者、死者家人甚至係事發現場嘅村民都對第一審裁決及上訴裁決不滿。
亞歷山大丹尼士嘅前身TransBus International喺2001年1月1號開始運作，公司由Mayflower Corporation同Henlys集團合作成立，包含原本由Mayflower Corporation擁有嘅亞歷山大車身公司同埋丹尼士車廠以及原本由Henlys集團擁有嘅Plaxton嘅業務。
TransBus運作期間，用喺巴士上嘅亞歷山大、Plaxton同埋丹尼士三個牌子陸續俾TransBus取代。2004年3月31號，TransBus連同佢嘅大股東Mayflower Corporation一齊被接管。
同年5月17號，TransBus客車及小巴車身生產業務俾管理層收購，並用返Plaxton呢個名。四日後，TransBus剩低嘅業務亦俾人收購，並改叫亞歷山大丹尼士。而TransBus喺貝爾法斯特嘅廠就冇人要，冇幾耐之後就執咗。
2019年5月，亞歷山大丹尼士俾加拿大NFI Group以三億二千萬英鎊收購，之後亞歷山大丹尼士嘅生產線就被整合。2020年8月，亞歷山大丹尼士宣佈將底盤生產線由Guildford搬去Falkirk，Guildford廠房只係留返工程同埋開發部。
1982年12月24號，《九廣鐵路公司條例》通過，包括成立九廣鐵路公司，令九廣鐵路正式脫離政府。呢個計劃源自新公司成立後，公司雖然繼續由政府全資擁有，但運作就由公司自行處理，再由管理局監察，管理局成員由香港總督委任。
東鐵來回尖東至羅湖或落馬洲，連接九龍南部同埋新界東各區。嗰段係九廣鐵路嘅一部分，原本叫做九廣鐵路。1949年後，嗰段發展本地客運業務，發展成而家嘅規模。南邊總站曾經改去紅磡，之後再延長去尖沙咀地底嘅尖東站。
西鐵係九廣鐵路公司第一條自己起嘅重鐵線，喺2003年12月20號啟用，由深水埗區嘅南昌站開始，經過葵青區同埋荃灣區海邊，連接新界西北嘅元朗區同屯門區，長30.5公里。第一期有9個車站，當中有6個轉車站畀人轉地鐵同輕鐵。
全名馬鞍山鐵路嘅馬鐵，係東鐵系統嘅支線。既係沙田區內新嘅運輸系統，亦大大方便沿線乘客經東鐵去九龍或羅湖。馬鐵喺2001年2月12號開始起，2004年12月21號正式啟用，由沙田區嘅大圍開始，經過喺城門河東面嘅乙明邨同埋博康邨等公共屋邨、威爾斯親王醫院、沙田第一城、石門工業區，最後入馬鞍山新市鎮，以烏溪沙做終點站，貫通沙田城門河東岸同埋馬鞍山新市鎮。
城際客運服務曾經係九廣鐵路公司最重要嘅服務之一，而且係當年起九廣鐵路嘅主要原因。但係東鐵嘅本地客運大幅擴張，令直通車無論喺增加班次或縮短行車時間上都遇到困難，可能要等廣深港高速鐵路通車先至有改善。目前總共有三條直通車路線，喺香港境內都沿東鐵嘅路線行走，分別係每日12班嘅粵港直通車、每兩日一班嘅京九直通車同埋滬九直通車，並由港鐵負責營運。
鐵路貨運曾經係九廣鐵路公司另一重要服務。九廣鐵路公司曾經係唯一同中國大陸有鐵路貨運聯繫嘅香港公司，主要業務有貨櫃運輸、一般貨運同埋牲口運輸，來往遠至烏魯木齊嘅大陸城市。喺上水屠房啟用之前，載住生豬嘅列車經過車站嗰時留低嘅氣味係唔少人嘅童年回憶。
九廣鐵路公司嚮1985年開始提供巴士服務，叫做接駁巴士。本來九鐵係為咗方便離東鐵車站比較遠嘅乘客去鐵路車站轉車，而設立免費接駁巴士往返各主要屋苑同埋東鐵車站。之後起輕鐵嗰時，政府喺新界西北劃定輕鐵專區，唔畀其他公司經營區內巴士路線，九鐵就開始喺嗰區經營接駁輕鐵嘅接駁巴士路線。
同東鐵交匯之後，再經由第四條過海鐵路去到香港島嘅銅鑼灣，最後以中環為終點站。全長17.1公里，將會起10個車站。起好之後，將會係九鐵第一次有載客列車駛去香港島，同地鐵作正面競爭。不過，由於兩鐵合併，本線將於不久將來作出重大變化，並磨合兩鐵嘅現有系統再作規劃。
港口鐵路線係一條貨運鐵路，計劃喺葵涌貨櫃碼頭嘅港口鐵路貨運站出發，經東鐵直達內地。呢條鐵路屬九鐵旗下鐵路貨運發展策略嘅一部份，九鐵現正進行相關嘅工程同埋市務研究工作，並同內地合作單位積極商討，就可能喺深圳以北嘅平湖發展貨運物流中心進行可行性研究。
自從香港政府喺1996年委任楊啟彥擔任九鐵管理局主席兼行政總裁以嚟，九鐵就開始俾外界冠上「退休高官俱樂部」嘅惡名，噉係因為嗰時九鐵主席同埋行政總裁係由同一人出任，搞到管理局主席有絕對控制權。嗰時嘅九鐵管理局主席楊啟彥，一上任就安排詹伯樂、梁國新、丘李賜恩呢啲前香港政府官員加入九鐵公司，而管理局主席更可以自行釐訂薪酬。
另外，當九鐵公司要求加價嗰時，有傳媒揭發九鐵管理局用公司名，獨享3艘遊艇、8架名貴私家車、40幾個公司俱樂部會籍等奢侈但係非必要嘅福利，受到外界非議。另外，九鐵亦喺亞洲電視手上羅致資深新聞人潘錦全出任東鐵社區及公眾事務總監。
政府有感嗰啲問題日漸嚴重，特別喺落馬洲支線事件中，環境保護署嘅環境評估報告否決九鐵起鐵路貫穿塱原濕地，楊啟彥公開表示「失望」，並表示可能要重新考慮其他東鐵支線嘅落成日期，令人感到楊啟彥視自己為「老闆」，九鐵公司運作如同「獨立王國」。
3月10日，九鐵公司署理行政總裁黎文熹連同全部5名總監同19名總經理，去信管理局，指管理局主席田北辰喺九鐵公司裏面干預過多、要求透明度太高同埋過份問責，形成一種「責難文化」，並喺兩日內收集到八成員工逾3000個簽名。
3月14日，九鐵管理局開咗特別會議搞單嘢，田北辰同黎文熹都有出席。嗰日下晝2點，以九鐵市務總經理黎啟憲為首嘅20個九鐵高層人員集體請假，去位於中環嘅九鐵總部召開特別會議嘅會議室旁邊間房召開記者會，聲援黎文熹同埋支持田北辰辭職。
3月16日，九鐵公司宣佈黎啟憲被解約，其餘19名請假出席記者會嘅管理層獲發警告信，如果一年內再犯就炒魷。同時黎文熹宣佈為九鐵公司出現嚴重紀律問題負責而辭去署理行政總裁一職，由做過新鐵路工程高級總監嘅詹伯樂出任署理行政總裁，而喺1986年加入教育電視至1993年離職嘅其中一人同埋潘錦全就被停薪留職。
第一部分係服務經營權協議，呢個協議授予港鐵公司用九鐵公司鐵路資產嘅權利，令港鐵公司可以喺初步議定嘅50年期內，經營現有九鐵公司嘅路線、將來落成後新線，以及其他同運輸有關嘅業務，例如喺西北鐵路服務範圍入面經營嘅巴士服務。
DB300有柴油版同埋混能版兩種。柴油版DB300配康明斯ISBe六汽缸引擎同埋Voith DIWA或者ZF Ecomat波箱，引擎嘅散熱同埋空氣冷卻組件分別喺引擎室左上同埋右上角。至於混能版DB300係配西門子混能驅動系統，用2.
Gemini 2 DL由2009年開始交貨，首先投入服務嘅巴士隸屬London Central，同年重有四架投入First London服務。但隨後引入Gemini 2 DL嘅巴士公司就只得Arriva一間，喺2009至2013年間，Arriva引入咗457架Gemini 2 DL，其中322架去咗倫敦，其餘嘅都喺倫敦以外行駛。
至於賣出咗嘅Gemini 2 HEV總共有10架，5架去咗Arriva London，5架去咗First London，全部喺2008至2009年交貨。行咗五六年之後，10架車都被重建，車上嘅福特引擎俾康明斯ISBe四汽缸引擎取代咗，成個驅動系統同New Routemaster睇齊。
香港巴士線冧巴可分為「香港島巴士線冧巴」、「九龍及新界區路線冧巴」、「大嶼山巴士線冧巴」、「港鐵巴士路線冧巴」、「過海隧道巴士線冧巴」，以及「機場及北大嶼山對外巴士線冧巴」。呢6套路線冧巴系統並冇關連，例如喺香港島、九龍同埋大嶼山，都分別有各自嘅1號線、2號線等等。
專線小巴線冧巴分為「香港島專線小巴線冧巴」、「九龍專線小巴線冧巴」以及「新界專線小巴線冧巴」3種。佢哋嘅冧巴都係冇關連，香港島、九龍同埋新界亦分別有小巴1號線、2號線等。至於過海隧道小巴方面，佢哋嘅冧巴並冇特別區分，只係同普通港島區或新界區路線冧巴相近。
居民巴士，以前叫屋邨巴士，係居民團體向運輸署申請開辦，以彌補公共交通不足嘅另類巴士服務。以前屋邨巴士嘅冧巴只係2至3個位數字，後加R字。第一條屋邨巴士係由沙田第一城往九龍塘站嘅88R線。大概2003年起，冧巴改為分開香港島、九龍及新界區。
Stagecoach嘅前身係由Robin Gloag同埋Ann Gloag兩公婆喺1976年成立嘅露營車及小巴租賃公司Gloagtrotter。1980年英國開始解除對市際客車服務嘅管制，Robin Gloag、Ann Gloag同埋佢做會計嘅細佬Brian Souter喺同年成立Stagecoach。
Stagecoach喺1989年收購馬拉維嘅United Transport Malawi其中51%股權，並將佢改叫Stagecoach Malawi，1997年賣出。期間Stagecoach喺馬拉維引入雙層巴士。
Stagecoach喺1992年收購紐西蘭嘅Wellington City Transport，並將佢改叫Stagecoach New Zealand，2005年賣咗畀Infratil。Stagecoach New Zealand現時已改叫NZ Bus。
2017年7月1號開始，佢哋嘅電視服務已經喺在九巴同龍運巴士全線車廂正式停播，路訊網亦喺同日停止提供新節目。而家巴士上嘅電視已經全部唔再開，並喺螢幕度貼咗宣傳花旗銀行Citi八達通白金信用卡車費回贈優惠嘅廣告貼紙。
新創建集團有限公司喺香港同內地擁有多元化及市場領先業務既一間綜合基建企業，2002年成立。公司由新創建前身太平洋港口有限公司、新世界創建同埋新世界基建嘅基建業務重組而成。公司嘅主要股東係周大福企業集團，主席係生意人鄭家純。
新創建旗下嘅香港會議展覽中心有限公司負責管理灣仔香港會議展覽中心。新創建集團喺2010年6月11號宣佈同豐盛創建企業有限公司達成協議，向佢出售部分從事服務業務嘅附屬公司－新創機電工程集團有限公司，總代價8.
2023年6月27號，周大福企業提出以每股9.15港元收購重未實益持有嘅新創建全部已發行股份，比新創建股份喺最後交易日暫停買賣前喺香港聯合交易所所報嘅收市價每股7.99港元溢價14.5%。要約所需嘅最高現金金額將約爲355.
大約嚮1888年，一位波斯拜火教教徒Dorabujee Naorojee Mithaiwala開咗九龍渡海小輪公司來往尖沙咀同中環。1898年，九龍倉集團收購九龍渡海小輪公司，並改名做「天星小輪公司」。
第二次世界大戰期間，日本嚮1941年攻打香港，儘管戰情嚴重，機槍及砲彈聲係咁響，天星小輪仍決定將渡輪服務維持到12月12號朝早10點正，喺英軍嘅控制下，疏散仲喺九龍半島嘅難民，軍隊同要員。之後，天星小輪嘅服務停咗三年零八個月，係成立以來最長嘅停頓。
1966年4月，天星小輪因將頭等船費加價5仙，事件引起市政局民選議員葉錫恩嘅關注同蘇守忠等嘅絕食抗議，之後更觸發九龍區嘅騷亂同暴動，當時嘅紅磡渡輪服務亦一度被逼中斷，事件去到4月10日先告一段落，之後叫做天星小輪加價事件。
1967年5月，由於發生六七暴動，港島北岸實施宵禁，所有渡輪服務暫停。後嚟，中環至尖沙咀航線喺同年6月恢復有限度服務，但係中環至紅磡航線就一直停航，直至1975年11月配合紅磡火車站開業先至重新提供服務。
2005年6月8號，政府撥款2.7億元將尖沙咀天星碼頭隔離嘅巴士總站搬去尖東永安廣場隔離嘅新交通交匯處，預計2009年落成啟用，而原址就改成廣場。但直至2011年3月，天星碼頭巴士總站重有巴士做總站。
2006年尾，服務49年嘅愛丁堡廣場碼頭俾香港特區政府收番，引發一連串示威、靜坐等抗議事件。最後房屋及規劃地政局局長孫明揚堅持拆，之後碼頭俾圍板封鎖，之後拆埋，而被受關注嘅鐘樓部分就棄置喺屯門堆填區，當中更搞到香港立法會休會辯論，同埋令行政長官曾蔭權嘅民望一度下跌。
天星小輪屬下船隻，個名都有「星」字，現時船隊就由12艘燒柴油嘅內燃機雙層船隻組成。嚮1989年加入服務嘅最新船隻「金星」和「世星」，載客量係762人，其餘船隻就載客552人。天星小輪已經喺所有小輪上層嘅頭、尾端船艙，裝咗冷氣。
而家，嚮中環碼頭民耀街個中環天星碼頭鐘樓，外形係仿照第二代中環天星碼頭而設計嘅，不過碼頭鐘樓建築物裡面嘅功能更多，包括作為維多利亞港碼頭觀景台、行人天橋、公共空間、商場、西餐廳、多用途集會同表演廣場咁。
落馬洲管制站，係香港陸路邊境口岸之一，位於元朗區落馬洲。從呢度過關後可以到達深圳皇崗口岸。呢個管制站同埋附近嘅落馬洲支線管制站十分接近，但喺東鐵綫落馬洲站落車之後必須前往落馬洲支線管制站離境大堂，唔可以前往落馬洲管制站。
香園圍管制站，係香港一個陸路邊境管制站，響新界北區香園圍，沙頭角同文錦渡之間，連接廣東深圳嘅蓮塘口岸，接駁交通主要靠香園圍公路。2020年8月26號啟用，但鑑於武漢肺炎疫情，啟用初期淨係畀貨車用，2023年2月6號開始開放畀旅客過境用。
港澳客輪碼頭係香港目前主要嘅碼頭口岸，1985年9月27號啟用，位於香港島上環信德中心，提供往來香港同埋澳門嘅高速客輪服務。碼頭設有入境事務處上環出入境管制站以及海關設施。碼頭可應付每年1,500萬嘅旅客量，設有內、外兩座碼頭，中間有60公尺闊嘅水道畀船行，並以行人天橋連接。
碼頭天台亦設置直升機停機坪，名為空中快線直升機場，由空中快線直升機有限公司有限公司）營運，提供來往港澳嘅直昇機航班，由香港上環往澳門新外港碼頭大概要 16 分鐘，澳門新外港碼頭往香港上環大概要 19 分鐘。
海運大廈係香港一個郵輪碼頭，喺尖沙咀海港城，由九龍倉發展同物業管理統一業權，1966年3月22號開幕，想當年係全亞洲第一個購物商場。樓上有1萬平方呎寫字樓，樓下係64.8萬平方呎商場。海港城地下最初時係碼頭貨倉，而家都改建成商場兼停車場。
郵輪碼頭座落喺前身為啟德國際機場，背靠維多利亞港。由福斯特建築事務所設計嘅三層高大樓性能同外觀兼備，被美國高級時尚雜誌《Departures》形容為「郵輪碼頭當中嘅勞斯萊斯」，更獲得香港綠色建築議會綠建環評新建建築嘅鉑金級認證，碼頭備有寬敞舒適嘅候船區，重有佔地23,000平方米嘅頂層空中花園。
碼頭令人屏息嘅維多利亞港景觀，加上完善嘅配套、高效率而舒適嘅乘客設施同服務，碼頭能夠同時容納兩艘超級郵輪同處理八千四百位旅客同一千二百名工作人員，亦能夠停泊世上最大型嘅郵輪，開放式嘅設計同龐大嘅室內空間充滿靈活性，適合喺碼頭裏面舉行各種大型活動。
1953年聖誕夜，深水埗發生咗石硤尾寮屋區大火，令到 53,000 名災民無家可歸。個陣香港政府為咗盡快為災民提供安身之所，就火速喺原址附近動工起徙置大廈。之後，政府又喺港九各地起徙置區，好似黃大仙、老虎岩、長沙灣、李鄭屋咁，以吸引居所簡陋、衞生環境較差嘅木屋居民上樓。
深灣遊艇俱樂部係香港私人會所之一，1984年成立，由香格里拉酒店集團經營。深灣遊艇俱樂部嚮香港島南區香港仔深灣海邊，一座叫做Marina Tower嘅建築物入面。深灣遊艇俱樂部附設遊艇碼頭、停車場、西餐廳、中菜酒樓、宴會廳、會議室、健身房、泳池咁。
紅磡係香港九龍半島嘅舊區，如果用紅磡三約嘅廣義範圍就包埋紅磡灣、黃埔、大環、鶴園、老龍坑同埋土瓜灣。行政上來睇，大部份嘅地方都喺九龍城區內，但亦都有少部份好似香港理工大學、香港體育館同埋香港海底隧道九龍入口喺油尖旺區。
家下呢區多數係住宅樓，公共屋邨同私人屋苑。不過舊時紅磡有工業好似黃埔船塢、商業、但隨住舊區重建，以及紅磡灣大規模填海，連紅磡碼頭亦都要搬，而家黃埔亦都包括喺紅磡區內，呢區差唔多係純住宅區。新填海地有私人屋苑半島豪庭、海灣軒、香港理工大學學生宿舍等等。
另外紅磡亦係殯儀行業嘅集中地，喺暢行道、暢通道同溫思勞街一帶，有三間大嘅殯儀館同埋九龍公眾殮房，加埋附近啲整花牌嘅花店、棺材舖、私人骨灰龕同其他殯儀行業舖頭，附近嘅酒樓亦常年供應解穢酒套餐，喺呢區嘅一大特色。
紅磡係大環同紅磡灣組成，最初只有大灣笪地。1884年開始，香港政府就開始喺紅磡灣填海，當時重未叫紅磡。1909年，當時有建築工人打一口井時，發現湧出來嘅井水係硃紅色。有風水專家歸咎於動土傷咗龍脈，流出龍血。
海心島上有兩石，一海心石，一魚尾石，前者東經114度11分31.55秒，後者北緯22度18分53.32秒。兩石係呢度名勝，舊時有座海心廟，又叫龍母廟。一九七一年填地，座廟剷平。家下該處係海心公園，而海心廟原廟牌匾，就搬到區內下鄉道天后廟右側偏殿。
海心島原有「龍母」壇，舊時漁民同水上人，都去參拜。除善信之外，海心廟舊時都係旅遊勝地，「魚尾石」至有名。填海之前，島對岸有艇，載人往返，「龍母」壇後尾移到下鄉道天后廟側邊，受善信祭祀。間廟宇係華人廟宇委員會管理。
九龍灣國際展貿中心，之前叫香港國際展貿中心，位於香港九龍灣展貿徑一號，於1995年啟用，係一間集商業、會議、展覽、娛樂購物用途於一身嘅綜合娛樂同展貿商廈，總樓面面積達176萬平方呎。中心設有多用途活動場地，適合舉辦各類大小型宴會、公司聚會、研討會、演唱會、展覽、展銷會、娛樂項目等。
「匯星」係香港罕有嘅娛樂同活動舉辦場地，佔地3萬平方呎，可以容納3,600名觀眾，或筵開多達160席。場地設計靈活實用，配合場館無柱式設計同高達50呎的樓底、先進嘅燈光同音響配套設備，適合舉辦各類香港本地同國際性活動。
柏德學校學生多數嚟自觀塘區嘅基層家庭。畢業獲派到嘅中學包括喇沙書院、華仁書院、伊利沙伯中學、英華書院、英皇書院、張祝珊中學、沙田官立中學、聖言中學、藍田聖保祿中學、聖傑靈中學等。畢業生做醫生、律師、會計師、藥劑師、大學教授、校長、教師、專業運動員、演員、政務官、工程師都有。
柏德學校歷任校監都由瑪利諾會神父兼任。佢哋住係牛頭角明愛中心頂樓嘅宿舍，照顧基督勞工堂嘅教友。基督勞工堂又同天神之后堂、牛頭角龍山復華村嘅庇護十二學校有一段歷史淵源。部份柏德老師教過庇護十二學校。前柏德校監譚建平神父現任基督勞工堂助理司鐸，現任柏德校監白禮賢神父就任職基督勞工堂助理司鐸。
排頭喺香港沙田，喺正沙田火車站西北面。排頭亦係條村，叫排頭村或者排頭圍。條村有藍氏祠堂，係香港法定古蹟。排頭亦係瀝源約名，排頭約包括排頭、銅鑼灣、上禾輋同下禾輋一帶嘅村，即係舊時沙田海泥灘西岸，家下港鐵沙田站上下。
排頭圍起喺道風山下便山邊。南便係田寮，北便係上和輋。排頭北便有條涌，流入排頭街暗渠入城門河。排頭村喺山腳沿山邊同涌伸入山谷。谷內有萬彿寺、寶福山。而山腳就有沙田政府合署、新城市中央廣煬同康樂文化事務署總部。
東海堂高級麵包西餅專門店，簡稱東海堂，係香港一間賣麵包同西餅嘅連鎖店，1985年成立，主攻中高檔市場。主要負責人之一係于文瑛，據講佢擁有東海堂約四分之一股份，佢阿爸于鏡波係「香港建設」嘅創辦人，兩父女都係東海堂董事。
提款機，又叫櫃員機、自動提款機、自動櫃員機，係一可以做到銀行櫃員攞錢工作嘅機，唔單止提款，部機可以畀客人做入錢，轉賬等等唔同交易。提款機其實係部電腦通訊裝置，駁埋銀行中央電腦系統。用提款機攞錢叫㩒錢，因提款機要㩒制先攞到錢。
近年銀行為咗慳返啲人手，推出咗一啲只會負責存款嘅櫃員機。例如掃描支票影像嘅入票機，同埋快速畀人存現金嘅自動存款機等。呢類機一般無咗銀紙發放機，亦無咗轉賬嗰啲功能。但會有掃描器，用嚟掃描入嚟嘅支票同銀紙，同埋存放收返嚟嘅支票同銀紙嘅夾萬。
呢家嘅自動櫃員機用嘅作業系統同一般電腦差唔多，包括咗 UNIX 家族嘅作業系統，例如 Linux，亦有櫃員機用 Microsoft Windows，而家重有唔少舊款提款機用緊 OS/2 以及 RMX。
《頭條日報》響2005年7月11號由星島新聞集團正式創辦，係香港繼都市日報之後，第二份響香港大發行量出版免費報紙，亦係星島新聞集團出版嘅第一份免費報紙。佢會響每個工作日朝早響全港各港鐵嘅原九鐵網絡車站及麥當勞快餐連鎖店，同埋街上嘅指定地點派發。
合併嚟增加鐵路嘅網絡效率，減少服務重疊，同時可以節省行政開支同埋營運成本同埋取消轉乘車費，嚟使到整體車務嘅結構做啲調整嚟製造協同效應，使到乘客得益。反對意見認為合併搞倒冇晒競爭，造成壟斷，打爛員工飯碗，製造失業。
2000年，政府邀請咗地鐵有限公司同埋九廣鐵路公司喺《鐵路發展策略2000》裏面規劃咗嘅鐵路項目投標。其中沙中線嘅競爭係最激烈嘅，同時希望加入新鐵路公司作出競爭，嚟減輕貴嘅地鐵過海車費同埋九鐵畢架山隧道車費。
2002年，政府將沙中線經營權批咗畀九廣鐵路公司，由於市民認為地鐵同埋九鐵嘅沙中線都有啲好嘅地方，使到九鐵就沙中線轉車問題展開咗研究。同時，有啲投資者因為已經上市嘅地鐵公司唔能夠取得呢條重要嘅路線而擔心佢嘅前景，甚至擔心宜家完全由地鐵獨家經營嘅過海鐵路業務會被蠶食。
香港文化博物館設有12個展覽館，陳列面積達7,500平方米。5個常設展覽館包括金庸館、粵劇文物館、徐展堂中國藝術館、趙少昂藝術館同兒童探知館。專題展覽館喺唔同時間推出多元化嘅展覽主題，以提高參觀者對文化藝術嘅興趣。
為咗紀念「培英」創校嘅百周年，中華基督教會香港區會走去支持起呢間學校，叫做「培英」嘅第五間中學。間學校原定喺1979年9月開始上堂，不過因應教育署要求，咁就提早咗一年去到1978年，重要借用埋喺沙田瀝源嘅浸信會呂明才中學先可以上堂，由黃衛華做校長。
間學校嘅圖書館最初喺學校嘅三樓，1982年9月先至正式啟用，嗰時只有三千幾本書。嗰時圖書館分為藏書閣、工作房同埋自修室三個部分，自修室係有多個用途嘅特別室，又做咗先生嘅會議室，又做咗流動班用嚟上堂嘅課室。
間學校喺1994年11月整咗個學生會同喺1995年整咗個家長教師會。間學校由1995年9月開始逐年調整啲班級嘅結構，令到學校喺1997年9月嘅時候，由中一至到中五每級有五班。1996年8月嘅時候黃衛華校長退咗休，由邱藹源副校長做落去，又喺同一年嘅9月開始，間學校取消咗「精英班」制。
間學校同廣州培英中學、西關培英中學、台山培英中學、江門培英中學同埋喺香港華富村嘅香港培英中學好有聯繫，成日喺校慶嘅期間舉行啲師生交流嘅活動。全球好多地方都有培英嘅校友會，包括美國、加拿大、紐西蘭、澳洲、英國、南非、日本、秘魯、新加坡、泰國、廣州、台山、江門同埋台灣。
新世界第一巴士服務有限公司係香港五間專營巴士公司之一，喺1998年9月1號接辦中華巴士嘅88條線之後正式開始運作。主要營運港島區嘅巴士線，亦有營運少量九龍區同新界區嘅巴士線。新巴嘅專營權由2023年7月1號起，合併入全新嘅城巴市區同新界巴士網絡專營權。
1998年初，新世界第一巴士服務有限公司正式成立。由新世界發展有限公司以及英國最大嘅陸上運輸機構第一集團合資，新世界發展持有74%股權，而第一集團就持有其餘26%股權。當時經營港島區巴士服務嘅中華汽車有限公司不獲延續專營權，政府就將佢其中88條路線攞出去公開競投，最後由冇任何交通營運經驗嘅新巴贏得專營權。
新巴接管88條巴士線後，只用一年幾時間就走上軌道，包括買新巴士、改善管理制度員工福利、加強巴士線班次等等。喺買新巴士方面，新巴專門買低地台巴士，包括「丹尼士三叉戟」雙層冷氣巴同埋「丹尼士飛鏢」單層冷氣巴。
最初呢啲新巴士一時間趕唔切付運，新巴只係暫時買中巴嘅舊巴士服務，但呢啲舊巴士之中得冷氣巴有得留低，並相繼得到翻新。至於冇冷氣嘅巴士就喺其後4年內，全部被淘汰，淨係得一架丹尼士禿鷹改為開篷巴，用嚟行山頂纜車接駁路線15C，直到2008年1月底。
新巴自1999年3月起安裝八達通收費器，並喺2001年2月搞掂晒。2000年年尾，第一集團將手上嘅26%新巴股權賣畀新世界發展，但公司全名嘅「第一」字眼未有改走繼續沿用。2001年新巴推出八達通轉乘計劃，透過喺唔同路線上實施，令新巴可以借呢個計劃，取消一啲客量唔理想嘅路線，重組巴士網絡節省資源。
新巴嘅服務範圍最初只係喺香港島，直到1999年7月，政府將天水圍北同埋將軍澳南巴士線作公開競投。新巴成功投得將軍澳南嘅一組共7條路線。2001年新巴再投得西九龍新區巴士線專營權，成功將服務範圍擴展至九龍及新界。
喺營運初期新巴不斷強調形象，成日喺巴士上貼自我宣傳廣告以顯示佢嘅進取精神。不過由於之前新巴未有任何本地交通營運經驗，所以經營能力經常受到質疑。根據香港交通投訴組嘅2003年報，新巴嘅投訴率係三大專營巴士公司之冠。
2020年10月，城巴同新巴業務由新創建集團賣咗畀由Templewater Bravo Holdings Limited、Ascendal Group Limited同埋漢思能源組成嘅財團，成為匯達交通嘅一部分，而新巴公司全名嘅「新世界」字眼未有改走繼續沿用。
2022年7月12號行政長官會同行政會議宣布，新巴嘅專營權會喺2023年7月1號併入城巴嘅港島及過海巴士專營權，同日匯達交通開記者會確認2023年7月1號起只會用城巴單一品牌營運，標誌新巴25年歷史結束。
太和邨響大埔新市鎮西側，林村河北岸一笪平地之上。佢因為好近一河之隔嘅太和市而名，而邨中央新起嘅火車站，亦名為太和站。條邨畀林村河，汀角路，同大埔太和路包圍。個範圍除咗太和邨，西側有寶雅苑三棟樓，幾間中小學，社區中心，同政府合署，油站等。
未有太和邨之時，笪地原本係好近林村河口，而林村河穿過塊地。一直以來，呢帶都係田來。而佢東北，係近岸嘅太埔墟。南面過河，係新啲嘅太和市。英國1898年入主新界之後，1900年代起九廣鐵路同大埔公路，兩者都穿過呢笪地。
太和邨係同寶雅苑一齊起，整體係同一規劃。建邨之時，廣福道唔再駁去大埔公路，過河行車嘅廣福橋亦拆走，另建同名嘅行人橋。到咗1989年，太和邨同寶雅苑全部落成。九廣鐵路加一個太和站，取代太和市隔籬嘅舊大埔墟火車站。
愉翠苑係香港嘅一個居者有其屋屋苑，喺新界沙田圓洲角牛皮沙街6號，一共有16座樓，2001年入伙。呢個屋苑喺居者有其屋第二十三期甲、第二十四期甲、剩餘居屋第一期開賣，嗰時嘅開賣價介乎港幣$918,300 － $1,700,600。
穗禾苑，香港屋苑之一，係居者有其屋。喺新界火炭西南山上，下禾輋對上，地址穗禾路五至十九號，有九座樓，一九八〇年入伙。賣時係居者有其屋第一期同第二期甲，嗰時嘅開賣價介乎港幣$100,200 － $252,700。
禾輋係香港新界沙田區一笪地方，喺沙田市中心北面、火炭南面，舊時主要有上禾輋同下禾輋兩條村，後尾政府發展沙田新市鎮，禾輋對出嘅填海區起咗禾輋邨，「禾輋」個地名好多時都指禾輋邨嗰頭。「禾輋」個名係解做種禾嘅輋地。
秀茂坪位於香港新九龍東邊，行政上屬於觀塘區，裏面大部份人都係住響公共屋邨。其中秀茂坪邨更係家傳戶曉嘅屋邨。秀茂坪原名蘇茅萍，因發音相近嘅關係，一度被人稱為掃墓坪，二次大戰時亦曾經係死人埋葬嘅地方。戰後由於九龍人口增加，港府喺五六十年代喺呢度起徙置區。
舊時嘅秀茂坪全部都係十幾層高嘅公屋大廈，到咗2000年代，條邨因為老化而要重建，人口一度下跌。重建之後，秀茂坪唔單止有原來嘅秀茂坪邨，重新起咗寶達邨、曉麗苑等公共屋邨同埋居屋，附近亦有秀茂坪警署同埋基督教聯合醫院。
尖沙咀東原本係九龍紅磡灣嘅一部份，1960年代，香港政府將漆咸道南以東嘅海填平來發展。尖沙咀東個範圍一般係，西面去到漆咸道南，北面去到暢運道，東面去到康莊道，南面就同維多利亞港相鄰。所以康莊道東面嘅填地就唔屬於尖沙咀東，而係紅磡嘅範圍。
而英文名Tide Cove嘅意思，個Tide係解潮水。以前圓洲到大圍周圍一帶係淺灘，由城門河沖落來嘅沙坭積喺河口周圍。潮水漲得勁會浸咗個灘。而Cove係解一啲，三便畀地圍住，口窄肚闊嘅內海。大水坑到九肚山海面窄，內便近沙田圍一帶海面闊，因為咁而得名。
後尾跟住沙田發展，原沙田海兩岸填海，將城門河拉長成人工河，長7千米，闊200米，去到大水坑一帶為止。不過潮漲，海水一樣會湧入河度。而今日沙田海，變咗係馬鞍山到大水坑，同白石角東南便嘅科學園到馬料水，兩岸之間嘅海面。
一九零五年打算起九廣鐵路英段時，量地官提咗兩個方案，一係經新界中部，大埔海西岸，不過要開隧道過煙墩山，而有隧道有成一哩半長，即二千四百米。一係兜新界西部，過青山灣北上。而最後決定揀咗前者，雖然隧道難開，但因爲短好多，而且經嘅地方興旺啲。
一九零六年開始開路，全長廿二哩，即係三萬五千四百米。而煙墩山隧道就喺呢年五月開始起。當時叫二號隧道，皆因四條隧道之中，由九龍起排第二。挖隧道時，係兩邊一齊挖。之但係測度數據有誤，搞到初次兩邊駁唔埋，要修正返至得。
開鑿隧道，工程龐大，當時來講，亞洲數一數二。工程開初，係請本地工人，之不過本地人信風水，認定挖隧道會觸怒鬼神，就齊聲反對。最後營造公司要由印度以及中國山東請人收科。由於香港天氣有時惡劣，時有打風，而衞生唔好，容易有病，死咗唔少工人同工程師。
由於地勢緣故，九龍同沙田兩邊入隧道都係上斜，而且係甚斜。沙田入口上斜度係一比一百，九龍入口係一比一百五十。即係無論點行，火車會上斜先，到隧道中間落斜。火車一定要開恆先行得。所以，隧道內經常污煙廢氣。就算係夏天，搭客都閂晒窗。
二十世紀七十年代，九廣鐵路電氣化同現代化，雙程行車要鋪雙軌，所以喺煙墩山隧道以西，起條新隧道，是爲筆架山隧道。除咗雙程之後，斜度有所改善，係沙田高，九龍低，唔似煙墩山隧道。一九八一年四月廿四號，煙墩山隧道停用。
1910年10月1日投入服務嘅尖沙嘴火車站係舊時香港九廣鐵路英段嘅香港總站，喺九龍尖沙嘴最南端嘅海邊。以前嘅人可以喺尖沙咀火車站上火車到巴黎，係歐亞鐵路亞洲嘅總站。火車站主樓係由英國馬來聯邦建築師哈巴克設計。
喺1913年開始起，1915年起好。第一班火車喺1916年3月28日開出。直到1975年11月30號由紅磡站取代成為九廣鐵路嘅香港總站。到咗1978年尖沙嘴火車站就拆埋，得番個鐘樓留低，原址就起咗香港文化中心。
瑪嘉烈醫院喺1975年落成啟用，三十幾年嚟，醫院一直致力為新界西同埋九龍西居民提供24小時急症、全科醫療同護理服務，屬聯網轄下大型區域醫院，服務範圍遍及荔枝角、葵涌、青衣、荃灣同東涌區。截至2017年6月30號，瑪嘉烈醫院有1,733張病床同4,445名員工，係香港傳染病科、腎科同泌尿科嘅專科轉介中心。
另一方面，雖然響官方紀錄上面海怡路個英文名叫「South Horizon Drive」，但由於海怡半島英文名係「South Horizons」，所以海怡路個英文名有時會被寫做「South Horizons Drive」。
常設展覽「香港故事」喺2020年10月19號開始暫停開放，以進行大規模更新工程，預計喺2022年重新開放。喺新常設展推出之前，專題展覽廳特別佈置咗「經典再現－香港故事精華展」，係之前常設展嘅濃縮版，參觀者可以重溫香港由史前時期至1997年回歸祖國嘅發展歷程，免費入場。
香港歷史博物館嘅前身，係市政局響1962年成立嘅香港博物美術館，當時館址設於香港大會堂。1975年7月被分拆做香港藝術館同香港博物館。香港博物館早期曾經租用尖沙咀星光行做館址，1983年搬去九龍公園臨時館址。
隨住博物館不斷發展，舊有館址唔夠用，於是有起新館嘅需求。1995年，政府落實響尖沙咀漆咸道南香港科學館旁起永久館址，隨即開工。由1998年4月1號起改名做香港歷史博物館。1998年7月搬去香港科學館旁邊嘅現址。
2001年8月，經過六年時間籌備嘅常設展「香港故事」正式開放，畀市民參觀。2020年10月19號開始，常設展「香港故事」暫停開放，搞翻新工程，預計搞兩年，當中自然歷史嗰部份唔再保留，另外加返主權移交之後頭廿年嘅歷史大事。
香港科學館係香港一間以科學做主題嘅博物館，喺九龍尖沙咀東科學館道二號，香港歷史博物館隔籬，而家由康樂及文化事務署管理。2005年全年，香港科學館參觀人數達92.7萬人次，係康文署轄下十幾間博物館入面，每年平均參觀人次最多嘅博物館。
香港科學館樓高4層，共15個展區，樓面總面積13,500平方米，擁有大約500件展品，覆蓋各個唔同種類嘅科學，其中大概70%展品可以畀參觀者自己操作。而科學館大樓嘅基本建設，係一個靈活嘅網絡結構。喺館嘅出面，灰色嘅柱樑便係呢個網絡入面嘅結構性建築，粉紅色嘅磚牆部分可以按需要而改建，令科學館喺日後擴建或修改展覽場地嘅時候，唔使大肆更改結構。
八大．尋龍記展覽包括珍貴嘅化石真品、高完整度嘅化石骨架、古生物藝術插圖、以頂尖技術製作嘅影片，以及首次利用精確嘅科學研究，重構史前最大掠食性恐龍同最大嘅飛行生物。展覽團隊利用了獨特手法，融合科學研究、場景設計，揭露科學新知，令參觀者感受到身臨其境嘅體驗，欣賞生動嘅化石骨架。
康莊道係香港九龍一條路，大部份屬1號幹線一部份，長1公里。幹線段係海底隧道引道，連住隧道入口同公主道、漆咸道北，紅磡交匯處到海底隧道九龍入口一段係四線雙程分隔道路，其餘係2線單程北行。唔係幹線一部份就同香港海底隧道收費廣場平行，連住梳士巴利道同科學館道交界。
荃錦公路係喺香港新界，荃灣區同埋元朗區錦田之間一條南北走向馬路。北面同錦田公路同埋林錦公路連接，南面喺荃錦交匯處同象鼻山路、大河路北同埋德士古道北連接。呢條路有啲路段喺郊野公園入面，全長大概11.3公里，闊大概7.
荃錦公路嘅英文名格式，同香港其他馬路嘅音譯唔同，而係「Route Twisk」，噉係因為同佢曾經係軍用道路有關。據聞現時嘅英文名係由「TW / SK」演變而成，其中「TW」代表荃灣，「SK」 就代表石崗。
因為荃錦公路嘅路面關係，行荃錦公路嘅車唔可以長過10米。途經嘅巴士線亦只可以用較短身嘅車，長期以來大部分都只係使單層巴士，九龍巴士曾經特別為呢條路線買同埋改裝特別引擎配搭嘅都城嘉慕威曼都城巴士雙層巴士，以應付路面情況，但由於損耗嚴重，巴士好快就調去普通市區線，而再換入另一批車行。
原馬尿水係條客家村，近沙田海。馬尿水響個谷度，約莫係崇基書院圖書館左近。兩邊有谷，各有涌，一條係崇基敎堂小橋流水，另一條近眾志堂。兩邊涌響村前便匯成一條，重積沙成平地，即係家下湖同運動場個位。涌流入沙田海，涌口喺家下方樹泉樓個位。
沙螺灣㚥早就有人住，初頭得沙螺灣村，後尾開咗沙螺灣新村同沙螺灣涌口村。村民開墾過果園。而海邊有座把港大王廟，有過二百年歷史。沙螺灣北端有沙螺灣碼頭，有船去屯門、東涌、大澳等地。村民出入主要靠水路，亦可以行大嶼山北岸東涌徑。
西區海底隧道係1993年9月2號動工，由中信泰富、嘉里建設及港通控股組成嘅香港西區隧道有限公司起，1997年4月30號通車。隧道全長2千米，車速限制每個鐘80公里。穿過維多利亞港，將西九龍填海區同港島西區西營盤兩岸獨立嘅道路網連埋一齊。
隧道由兩組雙程雙線分隔雙管隧道組成，分別係孖指徑隧道同埋針山隧道，兩組隧道分別穿越孖指徑同埋針山。孖指徑隧道長1公里，而針山隧道就長1.6公里，總長度2.6公里。成段車速限制都係時速70公里，單管雙程行車限制係時速50公里。
獅子山隧道，簡稱獅隧，係香港最早通車嘅行車隧道。隧道穿過獅子山，貫通沙田同九龍，係連接九龍同新界嘅三條主要隧道之一，另外兩條係城門隧道同大老山隧道。收費廣場響沙田區嘅大圍，最初一共有10個收費亭，之後加到13個。
將軍澳隧道係香港一條來往觀塘區同西貢區嘅雙程雙線分隔雙管隧道，亦係香港第三短嘅行車隧道，限制時速70公里。隧道喺1987年9月動工，去到1990年11月9號通車，起咗成三年幾先起好畀得車行。隧道穿越咗馬游塘，連接秀茂坪同將軍澳，收費廣場起喺秀茂坪。
隨著將軍澳人口不斷增加，將軍澳隧道嘅流量亦相應提高。通車初期，將軍澳隧道公路外嘅迴旋處由於需要應付來自三個方向嘅車，結果搞到形成咗一個樽頸。為咗應付交通擠塞嘅問題，有關方面喺1990年代後期，落實計劃咗好耐嘅分層交匯處建造工程，利用行車天橋、公路同引路，將去唔同地方嘅車分流。
大老山隧道係香港一隧道，全港第二長行車隧道，喺龍山隧道之後，全長三千九百五十米，南口鑽石山，北口小瀝源，喺大老山下，駁通九龍同沙田。隧道有兩管，一管南行，一管北行。收費處成一廣場，喺沙田小瀝源嗰邊，近恒生商學院，兼有巴士站，可轉巴士。
快意，或者譯做菲亞特、飛雅特，係意大利一間車廠，總部喺拖連奴，由聖帝蘭帝斯汽車集團持有。公司名「FIAT」係「Fabbrica Italiana Automobili Torino」嘅縮寫，意思係「意大利拖連奴車廠」。
早喺1916年，Tokyo Gas and Electric Industry同埋Tokyo Ishikawajima Shipbuilding and Engineering已經有出汽車嘅計劃。1929年Tokyo Ishikawajima Shipbuilding and Engineering汽車生產獨立，成為Ishikawajima Automotive Works，並喺1933年同DAT Automobile Manufacturing合併成Automobile Industry Co.
1937年，Automobile Industry同Tokyo Gas and Electric Industry汽車生產同埋Kyodo Kokusan K.K.合併成Tokyo Automobile Industry Co.
九人的士係香港一種的士，1960年代初規定呢種的士最多可以載九人出入新界，所以又叫新界九人的士。呢種車頭有半圓牌，類似家下香港的士，寫住TAXI 9 SEATS，所以中文名叫九座位的士。政府規定，車身要打橫油一條長條，係上下兩行，黑白格仔相間。
六七暴動嗰陣，香港有唔少巴士停駛。行開新界嘅九人的士，乘機去市區兜生意。有一啲揸開九座位私家車嘅司機，就擅自轉做九人的士。重有啲客貨車，改裝做客車嘅貨車，都紛紛加入。佢哋響各交通要點載人。佢哋價錢係比巴士多一到兩倍，亦成為小型巴士，即小巴嘅前身。
1967年末，香港政府見大局平定，交通開始回復正常，打算取締九人的士之類小巴。但由於呢類車有一定吸引，香港市民亦有聲音叫唔好取締，應該發牌管理。香港政府衡量過意見之後，1969年6月13號公佈，會將小巴分成兩類，一類叫公共小型巴士，即係家下叫開嘅小巴。
2003年以後，佢第一次代表自由黨響新界西參與立法會地方直選，夥拍丁午壽合組名單參選，成功當選做全職立法會議員，同區對手有民主派獨立議員陳偉業、民主黨李永達、何俊仁，職工盟李卓人、查錫我，與及民建聯嘅譚耀宗同張學明等等。
大學教育資助委員會係香港政府喺1965年10月成立設立嘅非法定諮詢組織，教資會嘅委員由香港行政長官委任，佢嘅支援部門係大學教育資助委員會秘書處。教資會並冇任何法定或者行政權力，而八間受資助大學都係受佢所屬條例規管嘅法定院校，各自按條例設立校董會同擁有自主權，喺制定課程同檢視學術水平、揀學生、做研究、請教職員同訂定聘用條件，以至內部資源調撥等方面，都享有好大嘅自由度，但同時由於各受資助院校嘅營運經費主要嚟自政府撥款，所以有需要確保公帑資源用喺啱嘅地方，教資會作為政府同各資助大學之間嘅中介角色，唔單止為各受資助大學嘅發展同學術事宜畀意見，亦會從制度層面監察大學嘅表現，確保各院校正確咁去用公帑資源同對社會負責。
安老事務委員會自成立起至2004年，一直由香港立法會議員譚耀宗做主席，2005年開始，政府改委任梁智鴻醫生做主席。政府每兩年會委任一次新嘅官守委員，官方委員就由教育局代表、衞生福利及食物局代表、房屋及規劃地政局代表、衞生署代表、房屋署代表、社會福利署代表同埋醫院管理局代表擔任。
平等機會委員會致力消除基於性別、婚姻狀況、懷孕、殘疾、家庭崗位同種族而產生嘅歧視。此外，委員會亦致力消除性騷擾同基於殘疾同種族嘅騷擾同中傷行為，促進男女之間、傷健之間、有家庭崗位同冇家庭崗位人士之間同唔同種族人士之間嘅平等機會。
任何人喺以下活動範圍之內基於性別、婚姻狀況、懷孕、殘疾、家庭崗位或種族而被歧視，都可向平等機會委員會投訴。委員會會對投訴嘅行為作出調查，並藉進行調解而協助達致和解。如果未能夠達到和解，投訴人可以申請其他協助，包括法律協助。
根據《家庭崗位歧視條例》，任何人基於某人嘅家庭崗位而作出歧視行為，即屬違法。「家庭崗位」指負有照顧直系家庭成員嘅責任，「直系家庭成員」係指因血緣、婚姻、領養或姻親而同嗰個人有關嘅任何人，受到保障嘅活動範圍同《性別歧視條例》度列出嘅相同。
消費者委員會係香港嘅法定機構之一，喺1974年4月根據《消費者委員會條例》成立，負責維護消費者嘅權益、加強消費者自我保護能力嘅責任。「消費者」包括購買貨品同服務、買入、抵押同承租不動產嘅人。消費者委員會經費主要來自政府資助，大約6%收入來自出版刊物之類。
選舉管理委員會喺1997年9月29號根據《選舉管理委員會條例》成立，係獨立、公正同非政治性組織，主要宗旨係確保喺任何時候，公共選舉都係喺公開、公平同誠實嘅情況之下進行。主要職責係檢討立法會同區議會嘅選區分界同提出建議，並就公共選舉嘅舉行同選民登記工作制訂規例、指引同有關安排。
競爭事務委員會係香港獨立嘅法定機構，根據2012年6月制定嘅《競爭條例》成立。《條例》目的係禁止妨礙、限制或扭曲喺香港嘅競爭行為，同埋禁止會大幅減弱香港競爭嘅合併。為香港消費者同商界維護平等競爭環境，以提升經濟活力、激勵創新，同促進消費者利益。